Document ID: 31997L0017

Direktiva Komisije 97/17/ES
z dne 16. aprila 1997
o izvajanju Direktive Sveta 92/75/EGS v zvezi z energijskim označevanjem gospodinjskih pomivalnih strojev
(Besedilo velja za EGP)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 92/75/EGS z dne 22. septembra 1992 o navajanju porabe energije in drugih virov gospodinjskih aparatov s pomočjo nalepk in standardiziranih podatkov o izdelku [1], zlasti členov 9 in 12 direktive,
ker uporaba pomivalnih strojev pomembno prispeva k celotni porabi električne energije v Skupnosti in ker so možnosti energetskih prihrankov pri teh aparatih znatne;
ker večje zmogljivosti čiščenja ali sušenja pogosto terjajo večjo porabo vode in energije in ker so podatki o zmogljivosti čiščenja ali sušenja koristni pri ovrednotenju podatkov o porabi vode in energije posameznega aparata ter olajšajo kupcem izbiro tistih aparatov, ki zagotavljajo gospodarno porabo energije;
ker Komisija ob tem, ko potrjuje svoj interes za mednarodni standardizacijski sistem, zmožen oblikovati standarde, ki jih bodo uporabljali vsi partnerji v mednarodni trgovini, vabi evropske standardizacijske organizacije k nadaljnjemu sodelovanju z mednarodnimi standardizacijskimi organizacijami;
ker sta Evropski odbor za standardizacijo (CEN) in Evropski odbor za standardizacijo v elektrotehniki (Cenelec) organa, priznana kot pristojna za sprejem usklajenih standardov v skladu s splošnimi smernicami sodelovanja med Komisijo in njima, podpisanimi 13. novembra 1984; ker je v okviru te direktive usklajeni standard tehnična specifikacija (evropski standard ali usklajevalni dokument), ki jo je sprejel Cenelec na podlagi pooblastila (mandata) Komisije v skladu z določbamiDirektive Sveta 83/189/EGS, ki predpisuje postopek zagotavljanja informacij na področju tehničnih standardov in predpisov [2], kakor je bila nazadnje spremenjena z Odločbo Komisije 96/139/EC [3], in na podlagi zgoraj omenjenih splošnih smernic;
ker so ukrepi, predpisani s to direktivo, v skladu z mnenjem odbora, ustanovljenega po določbah člena 10 Direktive 92/75/EGS,
SPREJELA NASLEDNJO DIREKTIVO:
Člen 1
1. Ta direktiva se uporablja za gospodinjske pomivalne stroje, napajane iz električnega omrežja. Ne uporablja se za naprave, ki lahko uporabljajo tudi druge vire energije.
2. Podatki, ki se zahtevajo s to direktivo, morajo biti izmerjeni v skladu z usklajenimi standardi, katerih referenčne številke so objavljene v Uradnem listu Evropskih skupnosti in za katere so države članice objavile referenčne številke nacionalnih standardov, ki prenašajo te usklajene standarde. V celotni direktivi določbe, s katerimi se zahteva obveščanje o hrupu, veljajo le, kadar to zahteva člen 3 Direktive Sveta 86/594/EGS [4]. Ti podatki, kadar se zahtevajo, morajo biti izmerjeni v skladu z zgoraj omenjeno direktivo.
3. Usklajeni standardi, navedeni v odstavku 2, morajo biti zasnovani po pooblastilu Komisije in v skladu z Direktivo 83/189/EGS.
4. Razen kadar sobesedilo narekuje drugače, imajo izrazi, uporabljeni v tej direktivi, enak pomen kot v Direktivi 92/75/EGS.
Člen 2
1. Tehnična dokumentacija, navedena v členu 2(3) Direktive 92/75/EGS, mora vsebovati:
- ime in naslov dobavitelja,
- splošen opis modela, ki omogoča njegovo identifikacijo,
- podatke, skupaj z risbami, če je potrebno, o glavnih konstrukcijskih značilnostih modela in še posebej o tistih, ki pomembno vplivajo na njegovo porabo energije,
- poročila o merskih preskusih, opravljenih po preskusnih postopkih, določenih v usklajenih standardih, omenjenih v členu 1(2) te direktive,
- morebitna navodila za uporabo.
2. Nalepka, navedena v členu 2(1) Direktive 92/75/EGS, mora biti takšna, kot je predpisana v Prilogi I te direktive. Nalepka mora biti nameščena na zunanji prednji ali gornji steni naprave tako, da je jasno vidna in ni zakrita.
3. Vsebina in oblika podatkovne kartice, navedene v členu 2(1) Direktive 92/75/EGS, mora biti takšna, kot je predpisana v Prilogi II te direktive.
4. V okoliščinah, opisanih v členu 5 Direktive 92/75/EGS, in pri oglaševanju prodaje, najema ali nakupa na posojilo v tiskani obliki, na primer s katalogom za naročanje po pošti, morajo tiskana sporočila vsebovati informacije, predpisane v Prilogi III k tej direktivi.
5. Razred energetske učinkovitosti, razred pralnega učinka in razred sušilnega učinka morajo biti določeni v skladu s Prilogo IV.
Člen 3
Države članice morajo izvesti vse potrebne ukrepe za zagotovitev, da vsi dobavitelji in trgovci s sedežem na njihovem ozemlju izpolnjujejo svoje obveznosti iz te direktive.
Člen 4
1. Države članice sprejmejo in objavijo zakone in druge predpise, potrebe za uskladitev s to direktivo, do 15. junija 1998. O tem takoj obvestijo Komisijo. Te določbe začnejo uporabljati 1. julija 1998.
Vendar države članice do 31. decembra 1998 dovolijo:
- dajanje na trg, oglaševanje in/ali predstavljanje izdelkov ter
- razdeljevanje tiskanih sporočil, navedenih v členu 2(4),
ki niso skladni s to direktivo.
Države članice se v sprejetih predpisih iz prvega pododstavka sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice sporočijo Komisiji besedila predpisov nacionalne zakonodaje, ki jih sprejmejo na področju, ki ga ureja ta direktiva.
Člen 5
Ta direktiva začne veljati dvajseti dan po objavi v Uradnem listu Evropskih skupnosti.
Člen 6
Ta direktiva je naslovljena na države članice.
V Bruslju, 16. aprila 1997

Labels: 1
14
20
7
3